Zdźěla hižo spušćene awtokina swjeća zaso wožiwjenje – snano prawje bórze tež w Budyšinje? Druhdźe so tajke hižo nětko wo zahoritosć a dźakownosć staraja.
Zhorjelc/Budyšin (UM/SN). Firma Gastrobande tzwr ze sydłom w Niskej chce na Budyskim lětanišću w Lětonju (Litten) zajimcam awtokino poskićić. To je jednaćel Toni Heide na naprašowanje wobkrućił. Za doskónčny rozsud dyrbja pak hišće dojednanja z Kubšiskej gmejnu wočaknyć. Na jeje teritoriju dźě je areal, kotryž chcedźa wužiwać.
W Zhorjelcu a při Brězowskim jězorje je poskitk, sej z awta sem filmy wobhladać, wulki zajim žnjał. „Za to, zo smy zastupne lisćiki jenož někotre dny do předstajenja předawali, smy z wuslědkom jara spokojom“, Toni Heide rjekny. W Brězowce bě prěnje předstajenje samo wupředate, při čimž wšak je tam mjenje městna hač w Zhorjelcu.
Awtokino za čas korony pak ma jasne naprawy dodźeržeć. Tak smědźa w jednym awće maksimalnje dwě wosobje sedźeć (starši ze swojimi dźěćimi su z toho wuwzaći). Šoferojo dyrbja jězdźidła ze znajmjeńša metrom wotstawka k sebi parkować, awto za čas předstajenja wopušćić je zakazane. Napoje, popcorn a dalše zakuski serwisowy personal k awtam nosy. Po předstajenju dyrbja wopytowarjo areal po rjedźe a zasobu wopušćić. „Dotal ludźo rjadowanja dodźerža, kaž je mi tež wěstotna słužba wobkrućiła“, praji Toni Heide.
Nišćanski zarjadowanski manager, kiž bě hižo Drježdźanjanam awtokino wróćił, móže sej samo předstajić, tež po přewinjenju korony wotpowědne poskitki zorganizować – ale jenož „punktuelnje“. Hižo w lěće 2008 wobsteješe w Hornjej Łužicy samo woprawdźita awtokinowa scena, mjez druhim w Blunju, Kamjencu a we Wuskidźi (Weißkeißel). Prěnjej mjenowanej kinje su lěta 2007 zawrěli, te we Wuskidźi lěto po tym. Za přičinu mějachu zamołwići tehdy wobstajnje mjenje wopytowarjow.
Mjeztym su filmowe dźiwadła w Budyšinje, Wojerecach a w Zhorjelcu saněrowali a na najnowši staw techniki přinjesli. Před hišće poł lětom njeje sej tuž nichtó předstajić móhł, zo awtokino tajku renesansu dožiwja. Dźakowano koronje je k tomu dóšło. Ludźo su zahorjeni. „Dobra myslička to w tychle časach“, „Honorujće zmužitosć ludźi, hdyž něšto za region na nohi staja!“, abo „Kajke to dožiwjenje!“ čitaš tele dny na facebookowej stronje Zhorjelskeho awtokina.
hrv_Latn szl_Latn ces_Latn szl_Latn szl_Latn szl_Latn